Wes-Kaap staal hom reeds vir derde virusgolfAlan Winde (Foto: Courtney Africa/ANA) Die Wes-Kaapse regering berei reeds voor vir ŉ moontlike derde golf van Covid-19-gevalle. “Ons Wes-Kaapse epidemioloë is deel van die ministeriële advieskomitee oor Covid-19 (MAK) se tegniese werkgroep wat ŉ reaksie op ŉ moontlike derde golf voorberei. “Hoewel ons weet dat ŉ derde golf waarskynlik is, kan ons nie die tydsberekening, ligging of omvang van ŉ oplewing [van gevalle] voorspel nie,” het Alan Winde Woensdag gesê. Winde het gesê dit is wel duidelik dat ŉ hernude toename in gevalle gedryf word deur veranderinge in die weer en seisoensveranderinge in gedrag soos tydens Paasnaweek en die bywoning van begrafnisse. Gedragsveranderinge onder die bevolking te midde van die verslapping van regulasies kan ook opnuut tot ŉ toename in gevalle bydra. Maroela Media het vroeër berig Suid-Afrika het Sondag na vlak 1 van die afsonderingstydperk geskuif met verskeie regulasies wat verslap word. Volgens Winde moet daar tussen infeksiepieke verseker word dat groeperings van gevalle, wat verband hou met ŉ spesifieke plek of gebeurtenis, nie wydverspreide gemeenskapsoordrag tot gevolg het nie. “Nadat gemeenskapsoordrag vasgestel is, word pogings tot beperking ondoeltreffend en moet die fokus dan na versagtingsmaatreëls verskuif om die aantal sterftes te verminder, te verseker dat ons gesondheidsorgstelsel nie oorweldig word nie en ons gesondheidswerkers beskerm word.” Die premier het gesê die tempo waarteen inentings gedoen word, kan die erns van die derde virusgolf beïnvloed. Die Wes-Kaap het reeds die eerste gedeelte van net meer as 13 000 inentings voltooi. Die eerste gesondheidswerkers buite die Kaapse metro het ook hul inentings in George begin ontvang terwyl inentings in Worcester en die Paarl binnekort sal begin. “In hierdie deel sal 64% van die dosisse aan die openbare sektor toegeken word en 36% aan die private sektor.” Die provinsie se aantal inentingspersele sal ook teen middel Maart van vier na agt uitgebrei word. Winde het opnuut ŉ beroep op Kapenaars gedoen om verantwoordelik op te tree te midde van die verslapping in afsonderingsregulasies en die komende Paastyd. “ŉ Derde golf is waarskynlik, maar hoe ons nou optree in ons reaksie as regering, asook ons gedrag as individue kan help om die uitwerking daarvan te verminder en lewens te red.”